‘ਕ੍ਰਿਸ਼-3’ ਦੀ ਸ਼ੂਟਿੰਗ ਵੇਲੇ  ਰਿਤਿਕ ਰੌਸ਼ਨ ਨਾਲ ਹੋਈ ਇਕ ਮੁਲਾਕਤ।

‘ਅਗਨੀਪਥ’ ਦੀ ਸਫ਼ਲਤਾ ਤੋਂ ਬਾਅਦ ਰਿਤਿਕ ਰੌਸ਼ਨ ਦੇ ਹੌਸਲੇ ਬੁਲੰਦ ਹਨ। ਉਹ ਜਿੱਥੇ ਆਪਣੇ ਪਿਤਾ ਦੇ ਨਿਰਦੇਸ਼ਨ ਹੇਠ ‘ਕ੍ਰਿਸ਼-3’ ਦੀ ਸ਼ੂਟਿੰਗ ’ਚ ਰੁੱਝਿਆ ਹੋਇਆ ਹੈ, ਉੱਥੇ ਪ੍ਰਿਅੰਕਾ ਚੋਪੜਾ ਨਾਲ ਫ਼ਿਲਮ ਨਾ ਕਰਨ ਦੀ ਗੱਲ ਕਹਿ ਕੇ ਉਸ ਨੇ ਹੰਗਾਮਾ ਮਚਾ ਰੱਖਿਆ ਹੈ। ਹਾਲ ’ਚ ਇਨ੍ਹਾਂ ਮੁੱਦਿਆਂ ’ਤੇ ਹੋਈ ਗੱਲਬਾਤ ਦੇ ਕੁਝ ਅੰਸ਼ ਪੇਸ਼ ਹਨ:

ਸਵਾਲ: ਤੁਸੀਂ ਹੁਣ ਐਕਸ਼ਨ ਫ਼ਿਲਮਾਂ ਨੂੰ ਜ਼ਿਆਦਾ ਤਵੱਜੋ ਦੇ ਰਹੇ ਹੋ?
ਜਵਾਬ: ਮੈਂ ਆਪਣੇ-ਆਪ ਨੂੰ ਕਿਸੇ ਇੱਕ ਤਰ੍ਹਾਂ ਦੀਆਂ ਫ਼ਿਲਮਾਂ ਨਾਲ ਨਹੀਂ ਬੰਨ੍ਹ ਰਿਹਾ। ਮੈਂ ਬਸ ਕਲਾਕਾਰ ਦੇ ਰੂਪ ’ਚ ਆਪਣੇ-ਆਪ ਨੂੰ ਅੱਗੇ ਵਧਾਉਣਾ ਚਾਹੁੰਦਾ ਹਾਂ। ‘ਅਗਨੀਪਥ’ ਤੇ ‘ਕ੍ਰਿਸ਼-3’ ਦੇ ਐਕਸ਼ਨ ਦ੍ਰਿਸ਼ਾਂ ’ਚ ਜ਼ਮੀਨ ਆਸਮਾਨ ਦਾ ਫ਼ਰਕ ਹੈ। ‘ਅਗਨੀਪਥ’ ਵਿੱਚ ਦੋ ਇਨਸਾਨਾਂ ਵਿੱਚ ਹੱਥੋਪਾਈ ਤੇ ਬੰਦੂਕ ਚਲਾਉਣਾ ਹੈ, ਜਦਕਿ ‘ਕ੍ਰਿਸ਼-3’ ’ਚ ਖ਼ਤਰਨਾਕ ਦ੍ਰਿਸ਼ ਹਨ। ਇਨ੍ਹਾਂ ਨੂੰ ਕਰਨ ਲਈ ਸਰੀਰਕ ਯੋਗਤਾ ਦੇ ਨਾਲ ਕੈਮਰੇ ਦਾ ਵੀ ਅਹਿਮ ਰੋਲ ਹੈ। ‘ਅਗਨੀਪਥ’ ਨੇ ਇੱਕ ਕਲਾਕਾਰ ਦੇ ਰੂਪ ’ਚ ਮੇਰੇ ਕਰੀਅਰ ਨੂੰ ਅੱਗੇ ਵਧਾਇਆ ਹੈ।

ਸਵਾਲ: ਕੀ ਤੁਸੀਂ ਐਕਸ਼ਨ ਫ਼ਿਲਮਾਂ ਕਰਕੇ ਇਸ ਖੇਤਰ ’ਚ ਹੋਰਾਂ ਨੂੰ ਮਾਤ ਦੇਣਾ ਚਾਹੁੰਦਾ ਹੋ?
ਜਵਾਬ: ਬਿਲਕੁਲ ਨਹੀਂ, ਕਿਸੇ ਨੂੰ ਮਾਤ ਦੇਣਾ ਮੇਰਾ ਮਕਸਦ ਨਹੀਂ। ਮੇਰਾ ਮਕਸਦ ਇਹ ਹੈ ਕਿ ਦਰਸ਼ਕ ਫ਼ਿਲਮ ਦੇ ਹਰ ਪਲ ਨੂੰ ਮਾਣਨ। ਮੈਂ ਬਸ ਆਪਣੀ ਪਿਛਲੀ ਫ਼ਿਲਮ ਨਾਲੋਂ ਨਵੀਂ ਫ਼ਿਲਮ ’ਚ ਕੁਝ ਵੱਖਰਾ ਤੇ ਨਵਾਂ ਕਰਨ ਦੀ ਕੋਸ਼ਿਸ਼ ਕਰਦਾ ਹਾਂ ਤਾਂ ਕਿ ਇੱਕ ਕਲਾਕਾਰ ਦੇ ਰੂਪ ’ਚ ਵਿਕਾਸ ਕਰ ਸਕਾਂ। ਮੈਂ ਫ਼ਿਲਮ ਦੇ ਬਾਕਸ ਆਫ਼ਿਸ ’ਤੇ ਹਿੱਟ ਹੋ ਜਾਣ ਜਾਂ ਕਿਸੇ ਨਾਲ ਮੁਕਾਬਲਾ ਕਰਨ ਬਾਰੇ ਨਹੀਂ ਸੋਚਦਾ ਤੇ ਸਿਰਫ਼ ਆਪਣੇ ਕੰਮ ਵੱਲ ਧਿਆਨ ਦਿੰਦਾ ਹਾਂ।

ਸਵਾਲ: ‘ਕ੍ਰਿਸ਼-3’ ਦੀ ਸ਼ੂਟਿੰਗ ਦੌਰਾਨ ਸੈੱਟ ’ਤੇ ਹਮੇਸ਼ਾਂ ਇੱਕ ਡਾਕਟਰ ਦੇ ਹਾਜ਼ਰ ਰਹਿਣ ਦਾ ਕੀ ਕਾਰਨ ਹੈ?
ਜਵਾਬ: ਇਹ ਸਭ ਅਫ਼ਵਾਹਾਂ ਹਨ। ਮੈਂ ਪਹਿਲਾਂ ਪਿੱਠ ਦਰਦ ਤੋਂ ਪੀੜਤ ਜ਼ਰੂਰ ਸੀ ਪਰ ਬ੍ਰਿਟਿਸ਼ ਟ੍ਰੇਨਰ ਤੋਂ ਸਿਖਲਾਈ ਲੈਣ ਤੋਂ ਬਾਅਦ ਮੈਂ ਬਿਲਕੁਲ ਫਿੱਟ ਹਾਂ ਤੇ ਕਿਸੇ ਵੀ ਦ੍ਰਿਸ਼ ਨੂੰ ਕਰਨ ਸਮੇਂ ਮੈਨੂੰੂ ਕੋਈ ਤਕਲੀਫ਼ ਨਹੀਂ ਹੋ ਰਹੀ।

ਸਵਾਲ: ਸੁਣਿਆ ਹੈ ਕਿ ‘ਕ੍ਰਿਸ਼-3’ ’ਚ ਤੁਹਾਡੀ ਦੋਹਰੀ ਭੂਮਿਕਾ ਹੈ?
ਜਵਾਬ: ਜੀ ਹਾਂ, ਇਸ ਫ਼ਿਲਮ ’ਚ ਮੈਂ ਪਿਤਾ ਤੇ ਪੁੱਤਰ ਦੋਵਾਂ ਦਾ ਕਿਰਦਾਰ ਨਿਭਾ ਰਿਹਾ ਹਾਂ। ਪਿਤਾ ਦੀ ਉਮਰ 60 ਸਾਲ ਤੇ ਪੁੱਤਰ 30 ਸਾਲਾਂ ਦਾ ਹੈ। ਪਿਤਾ ਦੇ ਕਿਰਦਾਰ ਨਾਲ ਨਿਆਂ ਕਰਨ ਲਈ ਛੇ ਵਜੇ ਜਾ ਕੇ ਮੇਕਅੱਪ ਕਰਵਾਉਂਦਾ ਹਾਂ ਕਿਉਂਕਿ ਆਪਣੇ-ਆਪ ਨੂੰ ਵੱਡੀ ਉਮਰ ’ਚ ਢਾਲਣ ਲਈ ਜ਼ਿਆਦਾ ਸਮਾਂ ਲੱਗਦਾ ਹੈ। ਇਸ ਤੋਂ ਇਲਾਵਾ ਪਿਤਾ ਦੇ ਕਿਰਦਾਰ ਲਈ ਮੁੱਲ ਦੇ ਵਾਲ ਵੀ ਪਹਿਨੇ ਹਨ।

ਸਵਾਲ: ਫ਼ਿਲਮ ‘ਕ੍ਰਿਸ਼-3’ ਦੀ ਖ਼ਾਸੀਅਤ?
ਜਵਾਬ: ਮੈਂ ਇਸ ਫ਼ਿਲਮ ’ਚ ਨੈਗੇਟਿਵ ਕਿਰਦਾਰ ਕਰਨ ਲਈ ਪਾਪਾ ਨੂੰ ਕਿਹਾ ਸੀ ਪਰ ਉਹ ਨਾ ਮੰਨੇ ਤੇ ਨੈਗੇਟਿਵ ਕਿਰਦਾਰ ਲਈ ਵਿਵੇਕ ਓਬਰਾਏ ਨੂੰ ਚੁਣਿਆ। ਹੁਣ ਲੱਗਦਾ ਕਿ ਉਨ੍ਹਾਂ ਦਾ ਫ਼ੈਸਲਾ ਸਹੀ ਸੀ। ਮੈਂ ਸ਼ਾਇਦ ਉਸ ਕਿਰਦਾਰ ਨਾਲ ਨਿਆਂ ਨਾ ਕਰ ਪਾਉਂਦਾ, ਜਿਸ ਤਰ੍ਹਾਂ ਵਿਵੇਕ ਕਰ ਰਿਹਾ ਹੈ।

ਸਵਾਲ: ਪ੍ਰਿਅੰਕਾ ਚੋਪੜਾ ਨਾਲ ਤੁਹਾਡੀ ਅਣਬਣ ਦੇ ਚਰਚੇ ਹਨ?
ਜਵਾਬ: ਮੇਰੇ ਤੇ ਪ੍ਰਿਅੰਕਾ ’ਚ ਵਧੀਆ ਸਬੰਧ ਹਨ। ਉਹ ‘ਕ੍ਰਿਸ਼-3’ ’ਚ ਕੰਮ ਕਰ ਰਹੀ ਹੈ। ਮੇਰੀ ਗੱਲ ਨੂੰ ਮੀਡੀਆ ਨੇ ਗ਼ਲਤ ਪ੍ਰਚਾਰਿਆ। ਇੱਕ ਸਵਾਲ ਦੇ ਜਵਾਬ ’ਚ ਮੈਂ ਕਿਹਾ ਸੀ ਕਿ ਮੈਂ ਪ੍ਰਿਅੰਕਾ ਤੇ ਕਿਸੇ ਹੋਰ ਅਭਿਨੇਤਰੀ ਨਾਲ ਕੋਈ ਹੋਰ ਕੰਮ ਨਹੀਂ ਕਰ ਰਿਹਾ, ਕਿਉਂਕਿ ਮੈਂ ਘਰੇਲੂ ਪ੍ਰੋਡਕਸ਼ਨ ਦੀ ‘ਕ੍ਰਿਸ਼-3’ ’ਚ ਰੁੱਝਿਆ ਹੋਇਆ ਹਾਂ ਪਰ ਸਭ ਨੇ ਇਸ ਦਾ ਗ਼ਲਤ ਮਤਲਬ ਕੱਢ ਲਿਆ।

ਸਵਾਲ: ਸ਼ੇਖਰ ਕਪੂਰ ਦੀ ਫ਼ਿਲਮ ‘ਪਾਣੀ’ ਤੁਹਾਡੇ ਕਰਕੇ ਰੁਕੀ ਹੋਈ ਹੈ?
ਜਵਾਬ: ‘ਪਾਣੀ’ ਫ਼ਿਲਮ ਦੁਨੀਆਂ ’ਚ ਪਾਣੀ ਦੇ ਸੰਕਟ ਦੀ ਗੱਲ ਕਰਨ ਦੇ ਨਾਲ ਇੱਕ ਪ੍ਰੇਮ ਕਹਾਣੀ ਹੈ। ਇਸ ਫ਼ਿਲਮ ਨੂੰ ਲੈ ਕੇ ਸਾਲ ਪਹਿਲਾਂ ਚਰਚਾ ਹੋਈ ਸੀ। ਉਸ ਤੋਂ ਬਾਅਦ ਸ਼ੇਖਰ ਨਾਲ ਕੋਈ ਗੱਲ ਨਹੀਂ ਹੋਈ। ਮੈਂ ਸ਼ੇਖਰ ਨਾਲ ਕੰਮ ਕਰਨਾ ਚਾਹੁੰਦਾ ਹਾਂ ਪਰ ਹੁਣ ‘ਪਾਣੀ’ ਦੀ ਕੀ ਸਥਿਤੀ ਹੈ ਤੇ ਸ਼ੇਖਰ ਦੇ ਮਨ ’ਚ ਕੀ ਹੈ, ਮੈਨੂੰੂ ਕੁਝ ਨਹੀਂ ਪਤਾ?

ਸਵਾਲ: ਕ੍ਰਿਸ਼-3 ਕਦੋਂ ਰਿਲੀਜ਼ ਹੋਵੇਗੀ?
ਜਵਾਬ:‘ਕ੍ਰਿਸ਼-3’ ਦੇ ਕੰਮ ਨੂੰ ਦੇਖਦੇ ਲੱਗਦਾ ਹੈ ਕਿ ਇਹ 2013 ’ਚ ਦੀਵਾਲੀ ਦੇ ਨਜ਼ਦੀਕ ਰਿਲੀਜ਼ ਹੋਵੇਗੀ। ਬਾਕੀ ਕੰਮ ਜ਼ੋਰਾਂ ਸ਼ੋਰਾਂ ਨਾਲ ਚੱਲ ਰਿਹਾ ਹੈ।
